
 16.10.2015
 BG
 Официален вестник на Европейския съюз
 L 271/1
 РЕГЛАМЕНТ ЗА ИЗПЪЛНЕНИЕ (ЕС) 2015/1850 НА КОМИСИЯТА
 от 13 октомври 2015 година
 за определяне на подробни правила за прилагането на Регламент (ЕО) No 1007/2009 на Европейския парламент и на Съвета относно търговията с тюленови продукти
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1007/2009 на Европейския парламент и на Съвета от 16 септември 2009 г. относно търговията с тюленови продукти (1), и по-специално член 3, параграф 4 от него,
 като има предвид, че:
 (1)
 С Регламент (ЕО) No 1007/2009 се разрешава — при определени условия — пускането на пазара на тюленови продукти, които са получени от лов, традиционно извършван от инуитските и други коренни общности. С него се разрешава също така пускането на пазара на тюленови продукти, когато вносът на тюленови продукти е епизодичен по своя характер и се състои само от стоки за лична употреба от пътници и техните семейства.
 (2)
 С Регламент (ЕС) No 737/2010 на Комисията (2) са определени подробни правила за пускането на пазара на тюленови продукти съгласно член 3 от Регламент (ЕО) No 1007/2009.
 (3)
 С Регламент (ЕС) 2015/1775 на Европейския парламент и на Съвета (3) се изменя член 3 от Регламент (ЕО) No 1007/2009 и се отменя Регламент (ЕС) No 737/2010, считано от датата на прилагане на настоящия регламент. Поради това е необходимо да се определят мерки за прилагането на член 3 от изменения Регламент (ЕО) No 1007/2009.
 (4)
 Целесъобразно е да се предвиди органите, които отговарят на определени изисквания, да се включат в списък на признатите органи, които издават сертификати, удостоверяващи спазването на условията за пускането на пазара на тюленови продукти.
 (5)
 Следва да се определят образци за сертификатите и съставляващите ги екземпляри, за да се улеснят администрирането и проверката им.
 (6)
 Следва да се определят процедури за контрол на сертификатите. Тези процедури следва да са възможно най-опростени и практични, без това да се отразява отрицателно върху надеждността и консистентността на системата за контрол.
 (7)
 Следва да бъде разрешено използването на електронни системи, за да се улесни обменът на данни между компетентните органи, Комисията и признатите органи.
 (8)
 Обработването на лични данни за целите на настоящия регламент, и по-специално обработването на личните данни, които се съдържат в сертификатите, следва да е съобразено с Директива 95/46/ЕО на Европейския парламент и на Съвета (4) и с Регламент (ЕО) No 45/2001 на Европейския парламент и на Съвета (5).
 (9)
 Тъй като с настоящия регламент се определят подробни правила за прилагането на член 3 от Регламент (ЕО) No 1007/2009, както е изменен с Регламент (ЕС) 2015/1775, който се прилага от 18 октомври 2015 г., той следва да влезе в сила спешно.
 (10)
 Мерките, предвидени в настоящия регламент, са в съответствие със становището на комитета, създаден съгласно член 18, параграф 1 от Регламент (ЕО) No 338/97 на Съвета (6),
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия документ се определят подробни правила за пускането на пазара на тюленови продукти и за вноса на тюленови